Kalifornia, përcaktuese e prirjeve të automjeteve
Në atë shtet të pasionuarit e makinave mund të shohin në rrugë automjetet më të fundit
Shteti i Kalifornisë nuk është vetëm vendi i Hollivudit dhe Silicon Valley. Ai është gjithashtu shteti ku të apasionuarit e makinave mund të shohin në rrugë automjetet më të fundit. Disa muaj më parë, modeli RAV4, tërësisht elektrik, i kompanisë Toyota u shit ekskluzivisht në Kaliforni, ndërsa kompania Fiat do të shesë fillimisht në këtë shtet makinën e saj të parë elektrike. Materiali në vazhdim na njeh me disa nga arsyet të cilat bëjnë që prodhuesit e makinave ta konsiderojnë Kaliforninë si përcaktuese të prirjeve në industrinë e automobilave. Kodrat në anën perëndimore të Los Anxhelosit janë vendi i preferuar për Scott Painter për të përjetuar pasionin e tij për makinat, sidomos nëse ato janë të shpejta dhe me teknologjinë e fundit. Zoti Painter është krijuesi i TrueCar.com, një faqe interneti që ofron informacion mbi çmimet e automjeteve për konsumatorët. Në panairin e automobilave të këtij viti në Los Anxhelos, kompanitë BMW, Chevrolet dhe Fiat paraqitën makina elektrike. Tregtari Gene Bush thotë se njerëzit në Los Anxhelos janë të gatshëm të paguajnë çmime më të larta për makinat. Ajo mund të jetë diçka e nevojshme, pasi çmimi i një makine si Tesla Model S. shkon nga 60 mijë në 80 mijë dollarë. Zëdhënësi i panairit të automjeteve në Los Anxhelos, Brendan Flynn, thotë se ligjvënësit e Kalifornisë po inkurajojnë konsumatorët që të blejnë automjete ekologjike. Shaun Halladay përfitoi nga një ulje prej 10 mijë dollarësh nga fondet shtetërore dhe federale, për makinën e tij elektrike Nissan. Ai thotë se i pëlqen fakti që nuk i duhet të shpenzojë shumë për benzinë, por shton se duhet të ketë më tepër stacione për mbushjen e baterive. Shanset janë të mira që zoti Halladay të gjejë një stacion rimbushës në Kaliforni. Jordan Ramer thotë se kompania e tij, EV Connect, ka instaluar dhe menaxhon më shumë se 1 mijë stacione për makinat elektrike në Shtetet e Bashkuara. Jeremy Snyder i kompanisë Tesla thotë se pjesa më e madhe e konsumatorëve të tyre janë në Kaliforni. Ed Zaelke sapo porositi një Tesla Model S. Scott Painter zotëron dy makina Tesla. Kompania Tesla thotë se ka në plan të prodhojë një makinë elektrike më pak të shtrenjtë për të tërhequr më shumë konsumatorë amerikanë.